AlexejDobrolubov/national_council_slovak_2010 huggingface dataset:
12. schôdza NR SR - 14.deň - A. dopoludnia
Dátum: 2024-05-10
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

68. Ďakujem za slovo. Pán Blaha, počúvala som tu od vás rôzne slová o LGBT komunite, ja sama mám konzervatívnejšie názory, ale musím reagovať, pretože vy ste asi taký autentický bojovník proti LGBT, ako je váš predseda demokrat. Dovolím si preto citovať vaše slová, pán Blaha: "Rovnosť, sloboda a láska, to sú základné sociálnodemokratické hodnoty. Myslím, že spoločnosť je už nastavená tak, že by tu mohli byť nejaké ústupky voči gejom a lesbičkám, ale na manželstvá sme ešte nedorástli. Ja osobne som s nimi nemal problém." Toto ste povedali vy na pochode PRIDE, na ktorom ste sa zúčastnili v roku 2014. Môžem pokračovať ďalšou citáciou z článku, ktorý vyšiel v roku 2015: "Poslanec SMER-u SD Ľuboš Blaha, chce presadiť, aby všetci, ktorí žijú v spoločnej domácnosti, mali možnosť nahliadať do svojich zdravotných dokumentácií alebo mohli po sebe dediť," takže asi toľko ku vašej konzistentnosti a autentickosti. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

128. Ďakujem za slovo. Marek, ďakujem za tvoje vecné vystúpenie. Chcela by som ale spomenúť tie zubné benefity, o ktorých si hovoril aj ty v rozprave, pretože to je vec, ktorá sa dotkne mnoho ľudí. V roku 2023 zdravotné poisťovne zabezpečili financovanie zubných ošetrení a dentálnej hygieny vo výške 45,8 mil. eur, čo tvorilo 75 % všetkých výdavkov na benefity v roku 2023. Aj samotné ministerstvo zdravotníctva priznalo, že vďaka zubnému benefitu sa v rokoch 2019 až 2023 výrazne zlepšilo orálne zdravie občanov Slovenska a zvýšila sa účasť na preventívnych prehliadkach o 12 %. Hoci je zrejmé, že zubný benefit viedol k zlepšeniu zdravia občanov, pani ministerka sa rozhodla zrušiť financovanie týchto benefitov a to napriek tomu, že podľa štatistického úradu minulý rok vzrástli ceny u zubárov takmer o pätinu, napriek tomu, že už teraz majú ľudia problém s úhradou zdravotných zákrokov. Zubný lekár Peter Džupa sa vyjadril, že ľudia bežne splácajú zubné ošetrenie na splátky aj pol roka. Podľa môjho konsolidácia nemôže ísť na úkor zdravia a rozhodne šetriť na zdravotných benefitoch považujem za antisociálne opatrenie ministerky vo vláde, ktorá sa prezentuje ako sociálna. Ďakujem.
12. schôdza NR SR - 6.deň - B. popoludní
Dátum: 2024-04-24
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

112. Ďakujem za slovo, pán predsedajúci. Gábor, ďakujem aj za tvoj prejav. Správne si poukázal na dôležitosť mimovládnych organizácií v demokratickej spoločnosti. Treba poznamenať, že aj v dnešnej dobe existuje mnoho krajín, kde občania bojujú o svoje základné demokratické práva a slobody. Preto naše povinnosti a zodpovednosť nielen nás poslancov, ale rovnako aj občanov spočívajú v tom byť aktívnymi a pozornými voči vládnej moci, len tak môžeme zabrániť potenciálnemu zneužívaniu moci a udržať si slobodu. A myslím si, že presne týmto zákonom sa koalícia snaží podkopať nohy občianskej spoločnosti. Práve aktívna občianska spoločnosť je účinnou obranou proti zneužívaniu moci, ktorého sme tu svedkami. Už od začiatku vládnutia tejto koalície je jasné, že právny štát Slovenska čaká veľmi ťažká skúška, no a teraz keď už majú aj prezidenta, zákonodarnú a výkonnú moc, tak to budú valcovať ešte sebavedomejšie. Vidíme, že vládna koalícia sa okrem médií pustila už aj do súdnej moci, predseda Súdnej rady bol odvolaný, otvorene sa hovorí o tom, že kandidátom koalície na túto funkciu bude Harabin. Takže naozaj som rada, že si vystúpil a vysvetlil, ako sa vláda týmto návrhom snaží podkopávať nohy občianskej spoločnosti. Mimovládne organizácie sú dôležitou súčasťou spoločnosti, áno, ich financovanie musí byť transparentné, ale tento návrh nie je ničím iným, ako ďalším valcovaním právneho štátu a demokracie. Ďakujem.
9. schôdza NR SR - 16. deň - A. dopoludnia
Dátum: 2024-02-27
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

42. Ďakujem za slovo. Július, ďakujem za tvoj prejav. Ako všetci vieme, táto vláda samú seba nazýva sociálnou. Už to tu bolo predo mnou spomenuté. Táto vláda každý rok s veľkou pompou organizuje oslavy MDŽ. To je, samozrejme, pekné, ale nestačí. Nestačí oslavovať jeden deň v roku a potom na tie ženy zabudnúť. Keď si vláda hovorí, že je sociálna, tak by mala konať a prijímať reálne opatrenia, ktoré matkám pomôžu. Preto ma mrzí, že s takýmto návrhom, ako je ten náš, neprišla sama vládna koalícia. Ale nevadí, teraz majú možnosť ho podporiť a ukázať, že jej naozaj záleží na živote matiek v tejto krajine. Je nepopierateľné, že ženy, ktoré sa rozhodnú stať matkami a venovať sa výchove svojich detí, prispievajú k budúcnosti našej spoločnosti. Podľa inštitútu finančnej politiky však majú matky aj šesť rokov po prvom pôrode mzdy o tretinu nižšie, než keby deti nemali. Táto štatistika je alarmujúca a poukazuje na hlbokú nespravodlivosť v našej spoločnosti. Táto platová nerovnosť má vážne následky pre matky a ich rodiny. Nižšie mzdy vedú k nižším životným štandardom a k väčšej chudobe. Matky s deťmi sú tak vystavené väčšiemu riziku sociálneho vylúčenia. Keď si táto vláda hovorí, že je sociálna, tak by nemala mať problém podporiť opatrenie, ktoré pomôže vyrovnať tieto platové nerovnosti. A je dobré, že si vo svojom prejave poukázal na to, že vláda má peniaze na kúpu U. S. Steel či zvyšovanie platov, a keď už majú na... (Prerušenie vystúpenia časomerom.)
9. schôdza NR SR - 16. deň - A. dopoludnia
Dátum: 2024-02-27
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

14. Ďakujem za slovo. Michal, ďakujem ti za tvoj prejav. Vo svojom prejave si hovoril, akej pomoci sa za predchádzajúcej vlády dostalo slovenským rodinám. Slovenské rodiny si zaslúžia pomoc, som presvedčená, že zdravá a prosperujúca rodina je základom našej spoločnosti. Je smutné, že ženy, ktoré sa s hrdosťou a odhodlaním rozhodnú stať matkami, sú za roky venované výchove svojich detí odmenené nižšími mzdami v porovnaní s mužmi a so ženami bez detí. Tá nerovnosť je hlboko zakorenená v našej spoločnosti a pramení z rôznych faktorov. Jedným z najvýznamnejších je prerušenie kariéry, ktoré ženy často volia kvôli starostlivosti o rodinu. Matky trávia viac času prácou v domácnosti na skrátený úväzok, čím sa znižuje ich kariérny rast a celková výška mzdy. Je neprijateľné, aby ženy boli takto trestané za materstvo. Ich práca v domácnosti a pri výchove detí je pre fungovanie spoločnosti nesmierne dôležitá. Je to práca, ktorá si vyžaduje obrovské nasadenie, zručnosti a čas. Nemôžeme si pred touto nespravodlivosťou zatvárať oči. Je načase, aby sme sa postavili za spravodlivosť a začali konať. Potrebujeme prijať zmeny, ktoré pomôžu odstrániť tieto platové rozdiely a myslím si, že toto opatrenie skutočne matkám pomôže. Takže ešte raz, Michal, ďakujem za tvoj prejav a dúfam, že návrh nájde dostatočnú podporu.
9. schôdza NR SR - 14. deň - A. dopoludnia
Dátum: 2024-02-22
Poslanec: Škopová, Anežka (SLOVENSKO)
Druh vystúpenia: Vystúpenie s faktickou poznámkou

54. Ja chcem poďakovať kolegyniam, ktoré zareagovali na môj prejav. A naozaj, keď si predstavím celú tú genézu histórie Rómov, ako im bolo ubližované, tak neviem teraz posúdiť, že či mi je lepšie byť teraz v súčasnosti, alebo zažívať to, čo zažívali predtým, ale jedno viem, je dôležité postaviť sa tomu a začať riešiť tieto problémy, ktoré sú v tejto spoločnosti, pretože jedine tak môže sa pohnúť všetko vpred a v prospech Rómov, a myslím si, že na Slovensku je mnoho Rómov, ktorí, ktorí si zaslúžia dostať tú šancu a ktorí mnohí radi ukážu, že sú tou príležitosťou pre našu spoločnosť, a nie záťažou, takže ako som povedala v závere, stačí im dať šancu. Ďakujem.
9. schôdza NR SR - 14. deň - A. dopoludnia
Dátum: 2024-02-22
Poslanec: Škopová, Anežka (SLOVENSKO)
Druh vystúpenia: Vystúpenie v rozprave

16. Vážený pán predsedajúci, vážené pani poslankyne, vážení páni poslanci, v súlade s § 73 zákona o rokovacom poriadku som bola výborom určená za spravodajkyňu k návrhu zákona, ktorý je uvedený pod tlačou 172. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Súčasťou predloženého návrhu je aj stanovisko Ministerstva financií Slovenskej republiky a Ministerstva hospodárstva Slovenskej republiky. V zmysle oprávnení, ktoré pre mňa ako spravodajkyňu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 169 zo 16. januára 2024 navrhujem, aby návrh zákona prerokovali: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárske záležitosti a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.
35. schôdza NR SR - 5.deň - A. dopoludnia
Dátum: 2025-06-03
Poslanec: Šimko, Igor (HLAS - SD)
Druh vystúpenia: Vystúpenie v rozprave

40. Ďakujem veľmi pekne. Vážený pán minister, vážený pán predsedajúci, kolegyne a kolegovia, predkladám spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon číslo 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov, tlač 660, v druhom čítaní. Národná rada Slovenskej republiky uznesením č. 878 z 9. apríla 2025 pridelila predmetný návrh zákona na prerokovanie týmto výborom: ústavnoprávnemu výboru, výboru pre obranu a bezpečnosť a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 298 z 22. mája 2025, výbor pre obranu a bezpečnosť uznesením č. 112 z 26. mája 2025 a výbor pre hospodárske záležitosti uznesením č. 162 z 22. mája 2025. Z uznesení výborov Národnej rady Slovenskej republiky uvedených pod bodom III tejto správy vyplýva jeden pozmeňujúci a doplňujúci návrh. Gestorský výbor odporúča hlasovať v tomto bode s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky vládny návrh zákona schváliť v znení pozmeňujúceho a doplňujúceho návrhu uvedeného v tejto spoločnej správe, ktorý gestorský výbor odporúčal schváliť. Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 181 z 27. mája 2025. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, otvorte, prosím, rozpravu. Ďakujem, skončil som.
35. schôdza NR SR - 2.deň - B. popoludní
Dátum: 2025-05-28
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

59. Budem stručný, pán poslanec Dubovický, keďže opäť to bolo o dobrovoľnosti a od 5 do 35 eur ste mali možnosť v meste Prešov schváliť toto VZN-ko a vy ste podľahli tlaku developerov, stanovili ste to na úroveň 25 eur, čo ste potvrdili, tak v princípe si myslím, že teraz môžete opäť nechať na tejto úrovni toto VZN-ko a nikomu to neublíži. Zase hovoríme to dobrovoľné do úrovne 50 eur, preto je tam ten rozptyl, aby to mohla dobrovoľne samospráva urobiť. A asi ste úplne nepochopili to, čo som hovoril, pán poslanec Lackovič, pretože povedal som, že ak vznikne niekoľko desiatok alebo stovák tisícov pracovných miest niekde v obciach, mestách na východe, tak ten človek si potom bude môcť reálne dovoliť, ktorý sa tam zamestná, nemusí odísť na západ, reálne si bude môcť dovoliť kúpiť aj ten byt, dom v tej obci, kde žije. Ja som nepovedal, že sa budú stavať byty so zľavami a podobnými vecami, takže, poprosím vás takto to dať na pravú mieru, ďakujem pekne.
35. schôdza NR SR - 2.deň - B. popoludní
Dátum: 2025-05-28
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

53. Pani kolegyňa, my nepotrebujeme v HLAS-e odpisovať od Progresívneho Slovenska. Ja by som chcel veľmi vyzdvihnúť prácu poslancov za HLAS, ktorí toto komunikovali so samosprávami, komunikovali to aj s Michalom Kaliňákom a s ministerstvom vnútra, a predtým aj s MIRRI, ktoré malo na to značný pozitívny pohľad. Ale čo je podstatné, práve spresnenie toho, na čo môžu byť použité tieto peniaze z výberu, ktoré sa práve vďaka inflácii dostanú do úplne inej úrovne, ako to bolo pred rokmi, môžu zlepšiť život v obciach a mestách tam, kde toto VZN-ko, podotýkam, dobrovoľné, je. A takisto aj v tom bode, ja som sa na to tiež pýtal kolegov ohľadom priemyselných parkov, je to dobrovoľné, kde môže tá obec ustanoviť takúto formu zvýhodnenia, ak sa uznesie zastupiteľstvo na takejto forme. Ale čo je podstatné, práve priemysel generuje najmä na východnom Slovensku pracovné miesta, kdežto všetky ostatné prvky z daného segmentu podľa § 6 negeneruje pracovné miesta. Ale tu vieme práve povedať, že keď si obec povie, možno síce získame menej, ale chceme toho investora, tak práve vtedy dokážu pritiahnuť toho investora a presvedčiť ho, u nás investujte, máme z toho peniaze a v neposlednom rade tí ľudia tam budú robiť, tí ľudia tam budú bývať naďalej, možno si kúpia v tých novostavbách byty alebo domy a myslím si, že toto je úplne transparentné a nie je tam o čom pochybovať. Takže my neodpisujeme, ale robíme pre regióny. Ďakujem veľmi pekne.
33. schôdza NR SR - 11.deň - A. dopoludnia
Dátum: 2025-04-10
Poslanec: Šimko, Igor (HLAS - SD)
Druh vystúpenia: Vystúpenie v rozprave

93. Ďakujem pekne. Na verejnom hlasovaní o návrhu na opakovanú voľbu členov Rady pre mediálne služby bolo vydaných a poslanci si osobne prevzali 91 hlasovacích lístkov, teda na voľbe bolo prítomných 91 poslancov. Po vykonaní verejného hlasovania overovatelia Národnej rady Slovenskej republiky spočítali hlasy a zistili, že vo verejnom hlasovaní o návrhu na voľbu členov Rady pre mediálne služby v opakovanej voľbe, všetci poslanci odovzdali svoje hlasovacie lístky. Z 91 odovzdaných hlasovacích lístkov bolo 10 neplatných a 81 platných. Podľa platných hlasovacích lístkov overovatelia zistili, že – za meno Ivan Bindas hlasovalo za 4 poslanci, hlasovalo proti 27 poslancov, zdržalo sa hlasovania 50 poslancov, – za meno alebo za kandidáta Radoslava Junga hlasovalo za 0 poslancov, hlasovalo proti 27 poslancov, zdržalo sa hlasovania 54 poslancov, – za meno alebo za kandidáta Zoltán Pék hlasovalo za 0 poslancov, hlasovalo proti 29 poslancov, zdržalo sa hlasovania 52 poslancov. Na voľbu člena Rady pre mediálne služby je potrebný súhlas nadpolovičnej väčšiny prítomných poslancov. Overovatelia konštatujú, že vo verejnom hlasovaní v opakovanej voľbe neboli za členov Rady pre mediálne služby zvolení ani jeden z navrhovaných kandidátov. Ďakujem, skončil som.
33. schôdza NR SR - 11.deň - A. dopoludnia
Dátum: 2025-04-10
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

18. Pani kolegyňa, musím zareagovať takým ľudovým príslovím, že Koho chlieb ješ, toho pieseň spievaš, pretože toto tu bolo skôr presadzovanie záujmov, možno fondov v západných štátoch, pretože dnes sú investované prevažne tieto peniaze do fondov, či už v zámorí, v Amerike, alebo v ďalších krajinách. Ale čo je podstatné pre ekonomiku, nasmerovať peniaze do veľkých infraštruktúrnych projektov na Slovensku, aby z toho niečo mali ľudia na Slovensku, a zároveň, ja poviem úplne otvorene ako východniar z Košického kraja, keby bola, keby boli peniaze z II. piliera možné investovať a keby tí investori naozaj vyhodnotili túto možnosť ako naozaj efektívnu, tak mnohí z nás by boli radi, keby mohli diaľnicou na Zemplín dôjsť až do Sobraniec, až po tú ukrajinskú hranicu. A počas celej cesty by ste mohli vidieť, keď je, je, sú lány nevyužitého pozemku a lány nevyužitých možností, pretože tam všade môžu byť fabriky, tam všade môžu žiť ľudia, môžu tam byť tie nájomné byty a naozaj to môže pomôcť ekonomike a mať priamy vplyv na HDP a následne aj na to, aká výkonnosť toho celého bude, takže plne podporujem tento, túto novelu zákona. A od včera naozaj dostávam pozitívne správy na toto. Pán minister, veľká pochvala, všetko dobré.
33. schôdza NR SR - 7.deň - A. dopoludnia
Dátum: 2025-04-03
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

8. Ďakujem pekne. Mňa veľmi mrzí, že sa nejakým spôsobom asi nepochopila téma pri tých vašich regionálnych výjazdoch, pretože práve vďaka takýmto regionálnym príspevkom a tým, že aj tie okresné úrady sú naozaj v regiónoch a v okresoch, ktoré to potrebujú, tak oni naozaj vnímajú, že keď príde ten starosta, prednesie ten problém ľudí, ktorý ich trápi, priamo na ten okresný úrad, následne na MIRRI a vie naozaj naplniť tú potrebu. To hranie sa na to, že sa chodí po regiónoch z vašej strany a tvárite sa, že fakt chcete riešiť tie problémy, bohužiaľ, tým ľuďom nedajú tú spätnú väzbu, ktorú by od vás asi očakávali. Ale ja aj s kolegami pánom poslancom Zahorčákom Petrom alebo kolegom Demečkom naozaj chodíme každý týždeň do tých regiónov a nielen raz za pol roka alebo raz za rok, ako to mnohokrát vnímate, ale videli by ste naozaj aj na tých ľuďoch, aj na tých starostoch, že čo je to za spätnú väzbu, keď sa niekde vytvorí vďaka regionálnemu príspevku nejaká či už turistická zóna, kde to pritiahne ľudí, ktorí tam nechajú svoje peniaze, alebo sa zatraktívni miestne prostredie v tej obci. Alebo na druhej strane sa skultúrni tá dedina, v ktorej žije možno dvadsať, tridsať, možno aj tisíc obyvateľov. My nerobíme rozdiely medzi desiatkami ľudí a tisícmi ľudí, ktorí žijú v regiónoch. Takže ten, kto vám písal ten prejav, bohužiaľ, asi nepochopil tému, že ľudia nie sú len elitári z veľkých miest, ale žijú naozaj v každom jednom kúte Slovenska, v regiónoch, preto sme aj strana regiónov. Ďakujem.
33. schôdza NR SR - 5.deň - A. dopoludnia
Dátum: 2025-04-01
Poslanec: Šimko, Igor (HLAS - SD)
Druh vystúpenia: Vystúpenie s faktickou poznámkou

30. Ďakujem. Splošťuje sa táto téma a mňa to veľmi mrzí, pretože skrátené legislatívne konanie je tu na to, aby v čase, keď bude schválený, schvaľovaný rozpočet, tak aby bolo jasné, aký, aké penzum ľudí bude potrebovať energetickú pomoc z hľadiska adresnosti, ale musíme sa pozrieť aj na to, aby sme definovali, prečo to celé nastalo. Včera som zaznamenal aj tlačovku a informácie z ministerstva hospodárstva a SPP. Vďaka Bohu, že už je ten proces v nejakej kondícii a sme pripravení naozaj riešiť cez SPP plus na úrovni Ukrajiny aj tranzit, ktorý môže zabezpečiť aj to, že žiadna energopomoc adresná ani nebude potrebná. Ak by to tak bolo, bolo by to výborné, pretože ak by dochádzalo k tranzitu plynu cez Ukrajinu, tak tá úroveň výšky ceny by dosahovala možno predošlé úrovne, ktoré boli naozaj v pár desiatkach eur a nebolo by to ako dnes 50 a viac. Ale uvidíme ešte, čo sa môže udiať z hľadiska ciel, pretože tlak USA a tlak ďalších krajín alebo svetových mocností môže práve rozhýbať aj Európsku úniu k tomu, aby ten plyn nakoniec cez Ukrajinu tiekol, a táto debata možno bude úplne bezpredmetná. Takže držím palce v zákone o adresnej energopomoci a podporujeme toto skrátené legislatívne konanie.
33. schôdza NR SR - 5.deň - A. dopoludnia
Dátum: 2025-04-01
Poslanec: Šimko, Igor (HLAS - SD)
Druh vystúpenia: Vystúpenie v rozprave

6. Ďakujem veľmi pekne. Vážená pani ministerka, pán predsedajúci, kolegyne, kolegovia, vystúpim aj s pozmeňujúcim návrhom poslancov Národnej rady Slovenskej republiky Róberta Puciho, Andrey Szabóovej, Igora Šimka k vládnemu návrhu zákona o všeobecnej bezpečnosti výrobkov a o zmene a doplnení niektorých zákonov, tlač 585. Odôvodnenie k bodom 1 a 2: Navrhuje sa posunutie účinnosti návrhu zákona vzhľadom na predpokladaný termín prerokovania návrhu zákona na schôdzi Národnej rady Slovenskej republiky tak, aby zákon v prípade jeho schválenia nebol retroaktívny. 1. V čl. I § 13 sa slová „28. februára” nahrádzajú slovami „30. apríla". 2. V čl. V sa slová „1. marca” nahrádzajú slovami „1. mája”. Žiadam vyňať na osobitné hlasovanie bod 16 spoločnej správy výborov. Ďakujem, skončil som.
39. schôdza NR SR - 4.deň - A. dopoludnia
Dátum: 2025-09-12
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

Ďakujem veľmi pekne, dámy a páni máme piatok, pracovný deň 12.9., 15:30, väčšina poslancov Národnej rady už nie je momentálne v sále. Sú tu ešte nejakí odvážlivci, ktorí sa rozhodli ešte ostať, ale nie je tu toľko ľudí, aby to bolo podľa mňa dôstojné. Keďže je pracovný deň a pracujúci ľudia musia aj o takomto čase byť v robotách, pretože musia uživiť svoje rodiny. Musia zaplatiť hypotéky. Musia našetriť svojim deťom na stravu, na ošatenie, na energie a musia prežiť tento mesiac. No, a my sa dostávame k zákonu, ktorý sa rozhodla táto vláda, vybrala si na to ministra financií predniesť ho v skrátenom legislatívnom konaní. Pýtam sa, aký je dôvod na skrátené legislatívne konanie tohto zákona. Pán minister Kamenický, podľa vás, aký je na to dôvod? Môžete upozorniť kolegov, aby sa nerozprávali? Môže? Môže sa rozprávať? Dobre, aj my sa budeme rozprávať, v poriadku. Takže pán Gašpar hovorí, že pán minister sa môže...
39. schôdza NR SR - 4.deň - A. dopoludnia
Dátum: 2025-09-12
Poslanec: Šipoš, Michal (SLOVENSKO)
Druh vystúpenia: Vystúpenie s faktickou poznámkou

No, pán minister Kamenický, vy nie ste žiaden nováčik v politike, že vy ste sa tu teraz ocitol a vy zrazu ste zistili, hí, ježinku, aké tu máme zlé verejné financie a vy teraz idete tu naprávať. Vy ste v politike už dlho, vy ste starý lišiak, starý lišiak vy ste, pán minister. A ľudia, ktorí sledujú trošku, aspoň trošku sledujú tie deficity a dlhy krajín verejných financií, tí vedia si spočítať, kto je tu najdlhšie pri moci, ktorá strana. Pán minister Kamenický, a vy viete veľmi dobre, že tá strana, ktorá tu je najdlhšie, tzv. žaba, ktorá sedí na prameni, je strana SMER - SD, sociálni demokrati s ľudskou tvárou, že? S ľudskou tvárou! Lenže na ľudí ste sa vykašľali, pán minister, maliar insitný, na ľudí ste sa vykašľali. Takže žiadne s ľudskou tvárou, žiadni sociálni demokrati, vy ste proste babráci, ktorí ste ľuďom pred voľbami nasľubovali lacnejšie potraviny, ľuďom ste nasľubovali, že budú lacnejšie energie, že všetko tu bude fachčať ako švajčiarske hodinky. Aká je realita? Zadlžujete ešte viac, ešte viac ako ten Matovič, ktorý mal tie obrovské krízy. Ešte viac. Ale čo vy, ministri? Čo premiér? Tí potrebujú, samozrejme, dvojnásobné platy, že, pán minister. To sa žije z dvojnásobného platu, že? Bez odvodov! Paušálne náhrady! Obísť zákon o rozpočtovej zodpovednosti! To sa žije v tej limuzínke, sa vozí! A živnostníci, žebráci, robte na panské! Plus tisíc euro všetci! Toto je vaša vizitka, pán minister, a my vám to budeme pripomínať. My vám to budeme pripomínať. My budeme vaše svedomie.